ΓΡΑΠΤΗ ΕΡΩΤΗΣΗ E-1413/97 υποβολή: Nel van Dijk (V) και Doeke Eisma (ELDR) προς την Επιτροπή (22 Απριλίου 1997)

Θέμα: Bάση εκτοξεύσεως πυραύλων στη νήσο El Hierro

Η Ισπανική κυβέρνηση και η κυβέρνηση της Αυτόνομης Περιφέρειας των Καναρίων Νησιών σχεδιάζουν να εγκαταστήσουν στηννήσο των Καναρίων El Hierro πολιτική βάση εκτοξεύσεως δορυφόρων και εκπομπής σημάτων. Οι κάτοικοι της El Hierro έχουν επισημάνει στους συντάκτες της επιστολής ορισμένες ιδιαιτέρως ανησυχητικές πτυχές του σχεδίου, βάσει της λεπτομερούς εκθέσεως που εκπόνησε η εταιρία Bechtel National κατόπιν εντολής του Ινστιντούτου των Καναρίων Νησιών για την Έρευνα και την Ανάπτυξη(«Instituto Canario de Investigation y Desarrollo») που είναι υπεύθυνο ως προς το πρακτικό μέρος των εγκαταστάσεων της βάσεως εκτοξεύσεως.

Το σχέδιο θα αποτελέσει ένα βαρύ πλήγμα για το φυσικό περιβάλλον στην El Hierro.Οι εκπομπές τοξικών αερίων από παρόμοια βάση στην Γαλλικά Γουϊάνα φαίνεται ότι επιδρούν σε περιφέρεια διαμέτρου 30 χιλιομέτρων ((Περιοδικό Mundo Cientifico, Ιούνιος 1996. )).Η νήσος El Hierro έχει διάμετρο περίπου 15 χιλιόμετρα. Επίσης, τα καύσιμα εκτοξεύσεως που αποτελούνται από υδραζίνη και τετραξείδιο του αζώτου συνιστούν συγκεκριμένο κίνδυνο.Η υδραζίνη έχει τοξικότητα που μπορεί να αποβεί θανατηφόρος και το τετροξείδιο του αζώτου αναφλέγεται όταν έλθει σε επαφή με το οξυγόνο.Είναι εξαιρετικώς ανησυχητικό το γεγονός ότι στην έκθεση συνιστάται να μην ενημερωθεί εκ των προτέρων ο πληθυσμός για τα μέτρα ασφαλείας που θα πρέπει να ληφθούν σε περίπτωση ανάγκης.

1. Συμφωνεί η Επιτροπή με την άποψη ότι η κατασκευή πολιτικής βάσεως εκτοξεύσεως αποτελεί έργον υποδομής για το οποίο απαιτείται μελέτη περιβαλλοντικών επιπτώσεων;

2. Έχει ενημερωθεί η Επιτροπή σχετικά με τις άμεσες και έμμεσες επιπτώσεις του έργου αυτού όσον αφορά:

- τους ανθρώπους, τα ζώα και τα φυτά 7

- το έδαφος,το νερό, τον αέρα, το κλίμα καιτο τοπίο 7

- την διαδράση μεταξύ των αναφερομένων στην πρώτη και δεύτερη παύλα 7

- τα υλικά αγαθά και την πολιτιστική κληρονομία;

3. Φρονεί η Επιτροπή ότι οι κάτοικοι του El Hierro έχουν ενημερωθεί σε ικανοποιητικό βαθμό και αντικειμενικώς σχετικά με τις επιπτώσεις του εν λόγω έργου;

Απάντηση του κ. Bjerregaard εξ ονόματος της Επιτροπής (20 Ιουνίου 1997)

Οι ισπανικές αρχές πληροφόρησαν την Επιτροπή, ότι προς το παρόν δεν ελήφθη καμία απόφαση ακόμη όσον αφορά το υπόψη σχέδιο για την τοποθεσία βάσης εκτόξευσης πυραύλων. Οι ίδιες αρχές διευκρινίζουν ότι, στο πλαίσιο της διαδικασίας εξέτασης της βιωσιμότητας του σχεδίου, μια μελέτη προέβη σε εκτίμηση των πτυχών που αφορούν τις ενδεχόμενες τοποθεσίες, τις υποδομές που πρέπει να αναπτυχθούν και την ασφάλεια των εργασιών. Η εν λόγω μελέτη διαβιβάστηκε στην κυβέρνηση των Καναρίων Νήσων, καθώς και στο Κοινοβούλιο της Αυτόνομης Κοινότητας που την εξετάζουν επί του παρόντος. Το Κοινοβούλιο πρόκειται να αποφασίσει προσεχώς για το σχέδιο.

Η Επιτροπή θα ήθελε να υπογραμμίσει ότι σύμφωνα με το άρθρο 2 της οδηγίας 85/337/ΕΟΚ ((ΕΕ L 175 της 5.7.1985. )) του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, τα σχέδια που ενδέχεται να έχουν σοβαρές επιπτώσεις στο περιβάλλον, ιδίως λόγω της φύσης τους, των διαστάσεών τους ή της θέσης τους, πρέπει να υποβάλλονται σε εκτίμηση των επιπτώσεών τους πριν τη χορήγηση της άδειας. Η διάταξη αυτή εφαρμόζεται για τα σχέδια που απαριθμούνται στα παραρτήματα Ι και ΙΙ της οδηγίας. Δεδομένου ότι τα σχέδια για τοποθεσίες βάσεων εκτόξευσης πυραύλων δεν περιλαμβάνονται σε κανένα από τα δύο αυτά παραρτήματα, δεν απαιτείται εκτίμηση των επιπτώσεων στο περιβάλλον, δυνάμει της οδηγίας 85/337/ΕΟΚ.

Πάντως, η Επιτροπή υπενθύμισε στις ισπανικές αρχές τις υποχρεώσεις που προκύπτουν από την οδηγία 92/43/ΕΟΚ ((ΕΕ L 206 της 22.7.1992. )) του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας, της οποίας το άρθρο 6 παράγραφος 3 προβλέπει ότι κάθε σχέδιο, μη άμεσο συνδεόμενο ή αναγκαίο για τη διαχείριση μιας ειδικής ζώνης προστασίας για τα πτηνά, το οποίο όμως είναι δυνατόν να επηρεάζει σημαντικά τον εν λόγω τόπο, εκτιμάται δεόντως ως προς τις επιπτώσεις του στον τόπο, λαμβανομένων υπόψη των στόχων διατήρησής του.

Η Επιτροπή δεν είναι σε θέση να κρίνει εάν ο πληθυσμός του El Hierro ενημερώθηκε αρκούντως για τις συνέπειες του σχεδίου. Εν πάση περιπτώσει, η Επιτροπή ζήτησε από τις ισπανικές αρχές να την κρατούν ενήμερη για τις επερχόμενες εξελίξεις σχετικά με το εν λόγω σχέδιο.